***Φτιάχνοντας μια περίληψη***

**Το γράψιμο μιας περίληψης ενός κειμένου είναι μια εργασία που συχνά χρειάζεται να κάνουμε σαν μαθητές αλλά και σαν μεγάλοι. Μπορεί να μας ζητηθεί να κάνουμε μια περίληψη σε συγκεκριμένες σειρές ή με ορισμένο αριθμό λέξεων.**

**Τι γράφουμε όμως σε μια περίληψη;**

Βήματα:

1) Διαβάζω καλά και κατανοώ το αρχικό κείμενο

2) Βρίσκω το κυρίως θέμα του

3) Χωρίζω το κείμενο σε παραγράφους

4) Εντοπίζω τις λέξεις κλειδιά και βάζω πλαγιότιτλο σε κάθε παράγραφο

5) Κάνω συρραφή των πλαγιότιτλων σε ένα ενιαίο κείμενο

6) Ξαναδιαβάζω την περίληψη και κάνω διορθώσεις

**– Σίγουρα θα πρέπει πρώτα να διαβάσουμε και να κατανοήσουμε καλά το αρχικό κείμενο. Γι’ αυτό ξεκινούμε πρώτα με μια προσεκτική ανάγνωση.**

**– Μετά βρίσκουμε το κυρίως θέμα αυτού του κειμένου. Σε αυτό βοηθάει συνήθως και ο τίτλος του.**

**– Έπειτα χωρίζουμε το κείμενο σε παραγράφους.**

**– Κατόπιν εντοπίζουμε στις πιο σημαντικές προτάσεις του κειμένου και υπογραμμίζουμε τις λέξεις – κλειδιά ή τις φράσεις που είναι σημαντικές και πρέπει να τις αναφέρουμε και βάζουμε έναν τίτλο σε κάθε παράγραφο (πλαγιότιτλο).**

**– Στη συνέχεια κάνουμε τη συρραφή, την ένωση δηλαδή, των βασικών προτάσεων – πλαγιότιτλων που έχουμε επισημάνει. Για το σκοπό αυτό χρησιμοποιούμε κατάλληλες λέξεις (π.χ. έπειτα, στη συνέχεια, και, ακόμη, στο τέλος κ.ά.). Οι προτάσεις μας πρέπει να ενωθούν σε ένα ενιαίο κείμενο, το οποίο θα αποτελέσει την περίληψή μας.**

**– Τέλος, ξαναδιαβάζουμε το κείμενο που γράψαμε και κάνουμε τις τελευταίες μας διορθώσεις. Μετρούμε τις λέξεις μας προσεκτικά, επαναδιατυπώνουμε ενδεχομένως κάποιες προτάσεις μας διαφορετικά και ελέγχουμε για ορθογραφία, στίξη και τονισμό.**

**– Και κάτι τελευταίο: δεν ξεχνούμε πως μια περίληψη περιέχει μόνο την ουσία και όχι περιττές λεπτομέρειες.**

**– Η περίληψή μας είναι έτοιμη! Καλή επιτυχία!**

**ΕΡΓΑΣΙΑ: Διαβάζω με προσοχή το παρακάτω κείμενο , ακολουθώ τα παραπάνω και γράφω την περίληψη. ( Η εργασία είναι αρκετά απαιτητική γι΄αυτό δεν θα έχετε κάτι άλλο στο μάθημα της γλώσσας , αλλά προσπαθήστε να τη δουλέψετε.)**

**ΤΟ ΠΙΟ ΓΛΥΚΟ ΨΩΜΙ**

 Κάποτε ήταν ένας πλούσιος βασιλιάς, πολύ πλούσιος, που ό,τι επιθυμούσε η καρδιά του το ’χε. Όλα τα είχε, και τον έλεγαν ευτυχισμένο, ώσπου έπαθε μια παράξενη ανορεξιά και δεν είχε όρεξη να βάλει τίποτα στο στόμα του. Σιγά σιγά αδυνάτιζε, κι άρχισε να γίνεται γκρινιάρης και παράξενος. Πολλοί γιατροί επήγαιναν και τον έβλεπαν, μα τα γιατρικά τους τίποτα δεν μπορούσαν να του κάμουν. Η ανορεξιά του βασιλιά όλο και κρατούσε, κι εκείνος [έρεβε](http://ebooks.edu.gr/modules/ebook/show.php/DSGYM-A107/391/2582%2C21817/) μέρα με την ημέρα. Τίποτα δε [λιμπιζόταν](http://ebooks.edu.gr/modules/ebook/show.php/DSGYM-A107/391/2582%2C21817/) να φάει· ούτε «του πουλιού το γάλα», που λέει ο λόγος.

Oπού κάποια μέρα, έτυχε να περνάει από το παλάτι του ένας ασπρομάλλης γέροντας φτωχός, που ήτανε όμως σοφός κι ήξερε από γιατρικά. Του είπανε λοιπόν για το βασιλιά, κι ανέβηκε να τον δει. «Μήπως κουράζεσαι, βασιλιά μου;», τον ρώτησε. «Τι λες, γιατρέ μου», του λέει ο βασιλιάς. «Όλη μέρα ξαπλωμένος απάνου στο θρόνο μου, ούτε το μικρό μου δαχτυλάκι δεν κουνώ». «Μήπως έχεις έγνοιες και σκοτούρες για το λαό σου;» «Όχι, κάθε άλλο. Εγώ ζω ξέγνοιαστος, και καρφάκι δε μου καίεται για κανέναν!» «Μήπως επιθύμησες ποτέ σου κάτι και δεν μπόρεσες να το ’χεις;» «Oύτε κι αυτό! Βασιλιάς είμαι, κι ό,τι γυρέψω, το βλέπω μπροστά μου!…».

Σκέφτηκε, σκέφτηκε λίγο ο γέροντας, ύστερα γυρίζει και λέει του βασιλιά: «Άκουσε, βασιλιά μου: Καθώς βλέπω, δεν έχεις τίποτα σοβαρό. Εκείνο που φταίει και δεν έχεις όρεξη να τρως, είναι το ψωμί που σου δίνουν στο παλάτι! Να διατάξεις να σου φέρουν να φας το πιο γλυκό ψωμί του κόσμου. Αν μπορέσεις να το ’χεις αυτό, τότε θα γιατρευτείς!».

Από την ίδια μέρα ο βασιλιάς έδωσε διαταγή στους φουρναραίους του παλατιού να ζυμώσουν και να του ψήσουν «το πιο γλυκό ψωμί του κόσμου!». Έπεσαν με τα μούτρα στη δουλειά οι ψωμάδες σ’ όλο το βασίλειο, ποιος θα κάμει στο βασιλιά το πιο γλυκό ψωμί! Ζύμωσαν με ζάχαρη κι ανθόγαλα κάθε λογής ψωμιά και του τα ’φερναν στο παλάτι να τα δοκιμάσει. Μα κανένα απ’ όλα εκείνα τα ψωμιά δεν άνοιγε την όρεξη στο βασιλιά. Oύτε κι ήθελε να τα φάει. Το ’να του μύριζε, τ’ άλλο του βρομούσε. Ώσπου μια μέρα, έξω φρενών ο βασιλιάς, έστειλε ανθρώπους του να πάνε να βρούνε το γέροντα και να τον ξαναφέρουνε μπροστά του. Έτσι λοιπόν κι έγινε.

«Θα σε κρεμάσω, που με ξεγέλασες!», του φώναξε ο βασιλιάς μόλις τον είδε. «Γιατί, βασιλιά μου;», τον ρώτησε ο γέροντας. «Γιατί το γλυκό ψωμί, που είπες να μου φτιάξουνε να φάω, δε μου έκαμε τίποτα!» «Μπα;», έκαμε ο γέροντας. «Φαίνεται πως το ψωμί που σου ζύμωσαν, δεν ήταν τόσο γλυκό όσο έπρεπε!» O βασιλιάς ήταν πάλι έτοιμος ν’ αγριέψει, μα είδε το γέρο που κάτι συλλογιζότανε, και περίμενε.

«Άκουσε, βασιλιά μου», του λέει ο γέροντας ύστερ’ από λίγο. «Αν θέλεις να δοκιμάσεις στ’ αληθινά το ψωμί που θα σε γιατρέψει, πρέπει να ’ρθεις μαζί μου για τρεις μέρες μονάχα και να κάνεις ό,τι σου λέω. Αν δε γίνεις καλά, είσαι ελεύτερος να μου πάρεις το κεφάλι!»

Κι ο βασιλιάς, παιδί μου, θέλοντας και μη, δέχτηκε να πάει μαζί με τον παράξενο γέροντα, εκεί που του ’λεγε. Φόρεσε κι αυτός φτωχικά ρούχα, [ποδέθηκε](http://ebooks.edu.gr/modules/ebook/show.php/DSGYM-A107/391/2582%2C21817/) παλιοπάπουτσα, πήρε κι ένα μπαστούνι στα χέρια του κι έφυγε κρυφά από το παλάτι, μακριά, κι επήγανε στον κάμπο, εκεί που καθόταν ο γέροντας, σε μια καλύβα, μέσα σ’ ένα χωράφι σπαρμένο.

Ξημερώνοντας, έδωκε ο γέροντας στο βασιλιά ένα δρεπάνι και του λέει: «Έλα να θερίσουμε!». Έπιασε ο βασιλιάς και θέριζε μες στο [λιοπύρι](http://ebooks.edu.gr/modules/ebook/show.php/DSGYM-A107/391/2582%2C21817/) [ολάκερη](http://ebooks.edu.gr/modules/ebook/show.php/DSGYM-A107/391/2582%2C21817/) μέρα. Έκαμε καμιά σαρανταριά δεμάτια στάχυα. Ήρθε το βράδυ, πέσανε ξεροί να κοιμηθούνε. Oύτε φαΐ όλη μέρα, ούτε τίποτα. Έμενε, βλέπεις, κι ο γέροντας νηστικός.

Την άλλη μέρα, πρωί πρωί, ξύπνησε ο γέροντας το βασιλιά και του λέει: «Σήκω τώρα, να πάρουμε όλ’ αυτά τα δεμάτια, να τα πάμε στ’ αλώνι να τ’ αλωνίσουμε!». Κουβάλησε στην πλάτη του ο βασιλιάς [περσότερ’](http://ebooks.edu.gr/modules/ebook/show.php/DSGYM-A107/391/2582%2C21817/) από τα μισά, κι ύστερα όλη μέρα, γκαπ γκουπ, τα κοπάνιζε με το [δάρτη](http://ebooks.edu.gr/modules/ebook/show.php/DSGYM-A107/391/2582%2C21817/), ώσπου κάμανε το στάρι σωρό, τ’ [ανεμίσανε](http://ebooks.edu.gr/modules/ebook/show.php/DSGYM-A107/391/2582%2C21817/) και το βάλανε στο σακί. Κι όλη μέρα την περάσανε [πάλε](http://ebooks.edu.gr/modules/ebook/show.php/DSGYM-A107/391/2582%2C21817/) έτσι, νηστικοί κι οι δυο τους, μόνο λίγο νερό ήπιανε από τη στέρνα, που ήτανε κοντά στην καλύβα. Πέσανε πάλι κουρασμένοι το βράδυ και κοιμηθήκανε.

Την τρίτη μέρα, το χάραμα, ο γέροντας σήκωσε το βασιλιά: «Ξύπνα», του λέει, «τώρα να πάμε το στάρι μας στο μύλο να τ’ αλέσουμε! Πάρ’ το εσύ στην πλάτη σου, γιατί εγώ δεν μπορώ, και πάμε εκεί στην κορφή του βουνού, που ’ναι ο μύλος». Τι να κάμει ο βασιλιάς, αφού έτσι ήτανε η [συφωνία](http://ebooks.edu.gr/modules/ebook/show.php/DSGYM-A107/391/2582%2C21817/), φορτώνεται το σακί στην πλάτη, και κουρασμένος κι ελεεινός το κουβάλησε στην κορφή. Τώρα αρχίνησε και να πεινάει, μα δεν έλεγε ακόμα τίποτα.

Αλέσανε το στάρι τους, και για να μην τα πολυλογούμε, γυρίσανε κατά το μεσημέρι στην καλύβα, πάλι ο βασιλιάς φορτωμένος τ’ αλεύρι. «Έλα τώρα να ζυμώσουμε», του λέει ο γέρος. Ξεχώρισε ως δέκα λίτρες αλεύρι, το ’ριξε στη σκάφη κι έβαλε το βασιλιά να ζυμώνει. Ύστερα τον έστειλε στο λόγγο να κόψει ξύλα, κι αργά κατά το βράδυ βάλανε κι εκάψανε το φούρνο, για να ψήσουνε 3-4 καρβέλια. O βασιλιάς τώρα πεινούσε κι επερίμενε πότε να ψηθούν τα ψωμιά, για να φάει! Μα πιο πολύ τα λιμπιζόταν, όταν άρχισε να βγαίνει από το φούρνο η μυρωδιά τους. «Πεινάω πολύ», λέει του γέρου. «Περίμενε και θα φας!», του απάντησε κείνος.

Σε λίγο βγήκανε τα καρβέλια, αχνιστά και ροδοψημένα. Σαν πεινασμένος λύκος τότε ο βασιλιάς άρπαξε το καρβέλι, το έκοψε με τα χέρια του κι άρχισε να τρώει. Μα με την πρώτη μπουκιά που κατάπιε, το πρόσωπό του έγινε κόκκινο από χαρά και φώναξε: «Μάλιστα! Αυτό είναι το πιο γλυκό ψωμί του κόσμου! Κι όμως ούτε μια κουταλιά ζάχαρη δεν έριξα στο ζυμάρι του!». Τότε ο γέροντας χαμογέλασε και του είπε: «Βασιλιά μου, πρέπει να ξέρεις πως η ζάχαρη του ψωμιού σου ήταν ο ιδρώτας που έχυσες για να το φτιάξεις. Τώρα είσ’ ελεύτερος να ξαναπάς στο παλάτι σου. Κοίτα μονάχα να δουλεύεις αποδώ κι εμπρός, και θα δεις πως η όρεξη δε θα σου λείψει».

O βασιλιάς ακολούθησε την [ορμήνεια](http://ebooks.edu.gr/modules/ebook/show.php/DSGYM-A107/391/2582%2C21817/) του γέροντα, κι όταν γύρισε στο παλάτι του, δούλευε κάθε μέρα για το λαό του, εκατέβαινε και στον κήπο του γι’ άλλες δουλειές, κι από τότε γιατρεύτηκε από την ανορεξιά κι έτρωε καλά, που μακάρι να τρώαμε κι εμείς έτσι!

**ΠΕΡΙΛΗΨΗ**

..................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................